Motoriste begin feesseisoen op hoë nootFoto: Brett_Hondow/Pixabay.com Motoriste, veral dié wat in die komende maand die langpad na vakansiebestemmings gaan aandurf, kan waarskynlik ŉ vroeë Kersgeskenk te wagte wees in die vorm van aansienlike dalings in brandstofpryse. Die Automobiel Assosiasie (AA) het Woensdag gesê op grond van die ongeouditeerde maandeind-brandstofprysdata van die Sentrale Energiefonds sal die prys van petrol, diesel én paraffien in Desember daal. Daar word egter gewaarsku dat aanpassings in die kleinhandel- en groothandelsmarge, asook voortgesette toepassing van die balansheffing, ŉ invloed op die verwagte dalings kan hê. “Die goeie nuus is ŉ waarskynlike daling van R1,85 per liter vir petrol, met diesel wat met R1,40 per liter sal afkom en paraffien met R1,28. Met hierdie verwagte dalings sal die brandstofpryse terugkeer na vlakke wat ons laas middel 2018 gesien het,” sê die AA in ŉ verklaring. “Hierdie aansienlike dalings spruit uit ŉ kombinasie van beduidende dalings in internasionale petroleumpryse en ŉ effens sterker rand wat sterker teen die dollar verhandel het ná dit vroeg in September by R15,50 teen die dollar gedraai het.” Die AA beklemtoon egter dit is moontlik dat nie al hierdie dalings tot by motoriste sal deursyfer nie. “In April, September en November was daar aanpassings aan verskeie heffings wat in die brandstofprysstruktuur ingesluit is. Die Desember-prysaanpassing sal onder meer onderworpe wees aan kleinhandel- en groothandelmarges wat die dalings kan verminder. Verlede jaar se aanpassings aan hierdie syfers was minder as 5c per liter.” Die AA sê motoriste sal ook moet wag en sien of die balansheffing behou gaan word. Maroela Media het vroeër berig die balansheffing moes in November ingestel word weens ŉ negatiewe balans in die balansrekening (slate levy account). ’n Gedeelte van die petrolprys gaan aan plaaslike olieraffinaderye om hulle vir die invoer en verwerking van brandstof te vergoed. Dit word rofweg bereken volgens die rand-dollar-wisselkoers en ’n mandjie van internasionale brandstofpryse, geprys in dollar. Die verskil tussen die vergoeding wat raffinaderye in ’n maand gekry het en wat hulle móés kry, bepaal gewoonlik die verandering in die petrolprys vir die volgende maand. Op grond van die prysbewegings van die rand en die olieprys in Augustus, was die petrolprys te laag vir raffinaderye in September. Hierdie geld wat die regering aan die raffinaderye geskuld het, het ’n negatiewe balans van R2,2 miljard in die balansrekening veroorsaak. ŉ Balansheffing van 21,92 sent is daarna vir November ingestel om hiervoor te vergoed. Die AA verduidelik indien dié heffing die balans van die balansrekening teen einde November onder die drempel gebring het, sal dit na verwagting opgehef word. Indien nie, sal die balansheffing weer in Desember ingestel word. Die AA sê motoriste kan wel uitsien na ŉ beduidende daling, ongeag of dié heffing weer ingestel word of nie. “Die wipplankrit van brandstofpryse oor die afgelope jaar het net bewys hoe groot die impak van die internasionale petroleumpryse en die rand-dollar-wisselkoers op die lewens van gewone burgers is. Die verwagting vir brandstofpryse in 2019 bly onseker, maar ons is hoopvol dat daar ŉ mate van stabiliteit sal terugkeer.”